February | 2017 | Liefdesverhale blog
Boek van die maand in Maart: ’n Muse vir Tess deur Lucille du Toit
February 28, 2017 ~ nbliefdesverhale	~ Leave a comment
‘n Muse vir Tess deur Lucille du Toit is NB-Liefdesverhale se Maart boek van die maand, die derde vir 2017!
’n Tandartsstoel is die laaste plek waar Tessa Meyer verwag het om haar muse teë te kom toe sy weer begin skilder het, maar een kyk in dokter Jan-Daniel Vermeulen se sjokoladebruin oë en skielik het sy ’n nuwe onderwerp vir haar kuns gevind. Daardie oë duik herhaaldelik in haar werk op. Soveel te meer nadat Jan-Daniel haar dienste bekom om ’n muurskildery vir sy spreekkamer te skilder, want nou sien sy hom elke dag en kan sy haar aangetrokkenheid tot hom nie ontken nie.
Maar sy kan mos nie nou in ’n verhouding betrokke raak nie. Haar skeisaak is op die punt om voltrek te word en haar dogters sukkel reeds om dit te aanvaar. Al is Dokter Dan ook hóé sexy kan Tess nie verdere komplikasies bekostig nie.
Lucille du Toit is die skuilnaam van ’n skrywer van Noordwes wat ook al in ander genres sukses behaal het. ’n Muse vir Tess is haar eerste boek wat onder die Satyn-druknaam verskyn.
Koop dit nou! Takealot | Loot | Graffiti | Amazon Kindle
Ilze Beukes beantwoord ’n paar vrae
February 22, 2017 ~ nbliefdesverhale	~ Leave a comment
Ilze Beukes, skrywer van ons Februarie boek van die maand, het sewe vrae oor Hart se tweede kans en haar skryfwerk beantwoord:
Die Hartklop-reeks bied liefdesverhale wat afspeel in ’n mediese milieu en ’n tuisversorgingspraktyk bied die mediese agtergrond vir Hart se tweede kans. Waarom spesifiek hierdie been van die bedryf?
Aangesien ek vir jare by ‘n aftree-oord gewerk het, was dit vir my ‘n bekende en natuurlike keuse vir die agtergrond van die storie.
Eugene Maritz is ’n pediatriese kardioloog – en ’n baie aantreklike een daarby! Is hy op iemand in die werklikheid geskoei? Soos watter bekende sou jy sê lyk hy?
Nee, hy het sommer net eendag opgedaag in Hart se tweede kans. Hy lyk soos Sam Heughan.
Die verhaal speel meestal by Dr Maritz se praghuis in Durbanville af. Waarom het jy juis hierdie dorp gekies?
Ek het al in heelwat provinsies van Suid-Afrika gewoon. Alhoewel ek in die Vrystaat bly, is ek steeds in my hart ‘n Kapenaar. Met my storiebeplanning het ek op die internet rondgesoek na huise wat te koop aangebied word en op hierdie droomplek afgekom wat dadelik my hart gesteel het. Mens mag mos maar droom … en daaroor skryf. Of hoe?
Hart se tweede kans het die verwerking van gesinstrauma as onderliggende tema. Wat het jou genoop om daaroor te skryf?
My ma woon in die Kaap en het gedurende Mei 2015 op 83 jarige ouderdom geval terwyl sy alleen by die huis was. Die situasie rondom die beenbreuk was iets wat ek saam met haar deurgegaan het, ook die verskuiwing na die aftree-oord waar sy nou bly. Dit het my diep geraak. Buiten die aftree-oord waar ek vir sewe jaar ‘n boekhoudster was, het ek ook by CAD (‘n instansie vir ondersteuning aan alkohol en dwelmafhanklikes) gewerk, daarom is dit vir my tweede natuur om sulke onderwerpe aan te raak.
Het jy enige skryfrituele? Hoe werk jou skryfproses?
Iets sal gebeur of soms skiet ‘n gedagte my net binne, wat aanleiding gee of as ‘n prikkel dien vir die kern van die storie. Daarna begin ek met die groot beplanningsproses. Ek besluit wie my karakters gaan wees en watter kwaliteit hulle uniek gaan maak. Bv. wat hul naam gaan wees, waar hulle gaan woon en werk, hulle kleredrag, spraakpatroon, ensovoorts. Navorsing en beplanning is my gunsteling deel van skryf, daarom spandeer ek baie tyd daaraan. Ek maak seker dat mediese prosedures en enige ander inligting so ver moontlik korrek is. Daarna volg die storie meestal sy eie kop. Soms ver verby ure-lange beplanning. Ek volg maar net.
Wie is van jou gunsteling liefdesverhaalskrywers?
Amelia Strydom, Elsa Winckler, Jacolet van den Berg, Madelie Human, Kristel Loots en nog vele ander. Te veel om op te noem. Ek lees wyd. Engels en Afrikaanse boeke.
Ek is besig met ‘Lente in ‘n bottel’ van Jacolet van den Berg. Sover geniet ek dit baie.
Hart se tweede kans deur Ilze Beukes is NB-Liefdesverhale se Februarie boek van die maand, die tweede vir 2017!
Koop dit nou! Loot | Amazon (Kindle) | Takealot | Takealot eBook
Boek van die maand in Februarie: Hart se tweede kans deur Ilze Beukes
February 2, 2017 February 2, 2017 ~ nbliefdesverhale	~ Leave a comment
Toe suster Wida Storm hoor dat dokter Eugene Maritz iemand benodig om sy bejaarde ma tuis te versorg, gryp sy die geleentheid aan. Sy wil lankal haar eie tuisverplegingpraktyk begin en dié werk sal haar die nodige ondervinding gee.
Maar Wida kom gou agter dat als in dié familie nie pluis is nie toe sy saam met tannie Olga in Eugene se huis intrek om haar te versorg. Watse hartseer lê in Eugene se verlede? Waarom is daar ’n stremming op sy verhouding met sy ma? Hoekom skerm tannie Olga vir haar ander seun terwyl Eugene niks met sy broer te doen wil hê nie?
Met die eerste oogopslag is Eugene stroef en afsydig, maar Wida besef toenemend dat dit ’n front is wat die aantreklike en gevoelvolle dokter voorhou – ’n verskansing teen die verraad en verlies wat hy beleef het. Sy is besig om haar hart onkeerbaar op hom te verloor, maar sal sy ooit die mure wat hy om hom gebou het, kan afbreek? Sal Eugene ooit weer ’n vrou in sy hart toelaat?
Ilze Beukes hou haar bedags besig met die woelinge van die kinders by ’n laerskool en saans en oor naweke glip sy in haar eie stories in en vermaak haar met haar eie storiekarakters. Sy en haar man en seun bly op Kroonstad en besoek gereeld haar twee dogters en hul gesinne.
Koop dit nou! Loot | Amazon (Kindle)